Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2023/C 25/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Cedro di Santa Maria del Cedro“

EÚ č.: PDO-IT-02847 – 26. 5. 2022

CHOP (X) CHZO ( )

1. Názov [CHOP alebo CHZO]

„Cedro di Santa Maria del Cedro“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

CHOP „Cedro di Santa Maria del Cedro“ označuje typické citrusové plody, alebo hesperidium, známe ako cedráty – odrody „liscia-diamante“, „italiana“ alebo „calabrese“ botanických druhov citrónovníka citronátového Citrus medica, L [kmeň Auriantaceae, čeľaď rutovité (Rutaceae), rad Terebintae] – pestuje sa v oblasti vymedzenej v bode 4.

Cedráty s CHOP „Cedro di Santa Maria del Cedro“ musia mať pri uvoľnení na spotrebu tieto vlastnosti:

— hrubá, mäsitá, pevná, hladká šupka niekedy laločnatá a rebrovaná a bez deformácií oplodia,

— intenzívna zelená kôra (flavedo), po dozretí má sklon k citrónovo žltej,

— veľmi hrubá biela vnútorná šupka (albedo) (min. 51 %, max. 85 % v strednom priereze plodu),

— cedráty musia byť pevné,

— predĺžený elipsoidný oválny tvar s bradavkovým vrcholom,

— zvrásnená základná dutina obklopená nízkym hrdlom,

— bez viditeľných cudzorodých látok,

— bez deformácií, výstupkov alebo prasklín na oplodí,

— hmotnosť nad 600 g (I. trieda) alebo od 250 g do 600 g (II. trieda),

— intenzívna a aromatická vôňa bez stôp po plesni alebo nezvyčajných pachov,

— intenzívna, mierne kyslá chuť,

— žltá až svetlozelená dužina.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby „Cedro di Santa Maria del Cedro“ sa musia uskutočniť v oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Keďže výrobok by sa nárazom počas prepravy mohol poškodiť, všetka manipulácia po zbere vrátane prípravy a balenia sa musí vykonávať výlučne v zariadeniach nachádzajúcich sa v oblasti uvedenej v bode 4.

3.6. Špecifické pravidlá označovania výrobku, na ktorý sa vzťahuje registrovaný názov

Na obale „Cedro di Santa Maria del Cedro“ musia byť okrem povinných informácií požadovaných platnými právnymi predpismi uvedené tieto informácie:

— logo CHOP „Cedro di Santa Maria del Cedro“,

— symbol CHOP EÚ,

— adresa baliarne,

— názov, obchodné meno a adresa výrobného podniku a/alebo baliarne,

— obchodná trieda („I“ alebo „II“).

Logo CHOP „Cedro di Santa Maria del Cedro“:

Na jednotlivé čerstvé ovocie môžu byť nalepené nálepky. Nálepka musí obsahovať logo CHOP „Cedro di Santa Maria del Cedro“.

4. Stručné vymedzenie zemepisnej oblasti

Oblasť výroby CHOP „Cedro di Santa Maria del Cedro“ zahŕňa administratívne územie týchto obcí v provincii Cosenza: Aieta, Belvedere Marittimo, Bonifati, Buonvicino, Cetraro, Diamante, Grisolia, Mairà, Orsomarso, Papasidero, Praia a Mare, Sangineto, San Nicola Arcella, Santa Domenica Talao, Santa Maria del Cedro, Scalea, Tortora, Verbicaro.

5. Súvislosť so zemepisnou oblasťou

Sfarbenie, tvar a konzistencia kôry tvoria jedinečnú kombináciu, ktorá je neodmysliteľne spojená s pôdnymi a klimatickými faktormi typickými pre pobrežie Tyrrhenského mora v provincii Cosenza, ako aj s ľudským faktorom.

Oblasť výroby sa vyznačuje miernym podnebím s teplotami, ktoré nie sú obzvlášť nevľúdne, a slabým vetrom zo studeného severovýchodu: historicky boli práve tieto podmienky priaznivé pre pestovanie a výber „Cedro di Santa Maria del Cedro“ už od tretieho storočia. Okrem toho sa plantáže citrónovníkov citronátových nachádzajú na území s jedinečnými pôdnymi vlastnosťami, ktoré nemožno nájsť v iných oblastiach a ktoré zahŕňajú zmiešané aluviálne pôdy chudobné na vápenec a skelet (kamene alebo štrk) a s dobrou zásobou piesku a humusu. Ako dôsledok svojho pôvodu má pôda prvky vo forme minerálov, konkrétne draslíka a dusíka, vďaka ktorým je mimoriadne úrodná a vhodná na pestovanie citrónovníkov citronátových.

Pokiaľ ide o pôdne a klimatické požiadavky, biologický cyklus rastliny prebieha až nad 14 °C a neznáša teploty nad 35 – 40 °C; je preto veľmi citlivá na náhle zmeny teplôt a studené zimné prúdy vzduchu, ktoré sa stále vyskytujú aj v zemepisných šírkach južného Talianska. Výrobok je citlivý na tuhé zimy a mráz. Pri 0 °C môže byť ohrozená celá produkcia a na odumretie rastliny stačia teploty blízke –4 °C. Tieto podmienky sa vyskytujú v oblasti Riviera dei Cedri, v ktorej má táto špecifická odroda citrónovníka citronátového ideálne prostredie pre rast a vývoj.

Tieto klimatické podmienky zaručuje jedinečná hornatá poloha oblasti, ktorá je uzavretá medzi masívom Orsomarso a Tyrrhenského pobrežia, a preto podlieha aj vplyvu mora, ktoré má výrazný zmierňujúci účinok a spôsobuje dva významné javy: všeobecné zníženie teplotného rozsahu a zvýšenie úrovne vlhkosti vzduchu.

Tieto zložité a jedinečné podmienky, pokiaľ ide o pôvod a vlastnosti pôdy, ako aj o osobitný charakter podnebia, sa spájajú a vytvárajú špecifické prostredie, ktoré nemožno nájsť inde a ktoré prirodzene ovplyvňuje a vymedzuje vlastnosti výrobku.

Je potrebné pridať aj ľudský faktor ako faktor, ktorý ovplyvnil špecifickosť výrobku: zemepisná izolácia oblasti v priebehu storočí ovplyvnila miestnu tradíciu a kultúru poľnohospodárstva, ktorá sa rozvíjala úplne nezávisle od rozšírenejších tradícií a pestovateľských postupov.

Bežnou technikou používanou v oblasti výroby „Cedro di Santa Maria del Cedro“, ktorá ovplyvňuje vzhľad výrobku (neprítomnosť deformácií alebo prasklín v kôre), je postup ochrany citrónovníkov citronátových pokrytím stromov ochranným baldachýnom známym ako pergolato. Bez tejto ochrany by pôsobenie vetra mimoriadne poškodilo úrodu, pretože by viedlo k vzájomným nárazom plodov a konárov a tŕňov, čo by spôsobilo poškodenie kôry plodov a éterické oleje, ktoré by prenikli von z prasknutých olejových žliaz, by ju korodovali a nekrotizovali. Tieto riziká sa zmierňujú ochranou „Cedro di Santa Maria del Cedro“ pred vetrom pomocou konštrukcie pergolato, ktorá takisto chráni plody pred nevľúdnym zimným počasím a znižuje vystavenie slnečnému žiareniu, čím znižuje riziko spálenia. Tento postup pomáha dodať kôre „Cedro di Santa Maria del Cedro“ charakteristickú farbu a lesk, vďaka čomu sa dá ľahko odlíšiť od cedrátov pestovaných „na otvorenom priestranstve“ inde (v Grécku, Izraeli, Portoriku).

Neustálym výberom rastlín a ich rozmnožovaním odrezkami sa umožnilo stanoviť kvalitatívne a kvantitatívne genetické vlastnosti, ktorými je výrobok „Cedro di Santa Maria del Cedro“ dnes známy, ako je jeho výrazná farba, hladká, mäsitá kôra bez škrabancov, prasklín alebo výstupkov a značné množstvo bielej vnútornej šupky albedo (minimálne 51 % stredného prierezu ovocia), vďaka čomu je obzvlášť vhodný na kandizovanie. Albedo tvorí väčšinu ovocia a skladá sa prevažne z pektínu (30 – 35 %). Vyjadrenie týchto charakteristík je ovplyvnené exogénnymi faktormi, najmä pôdnymi a klimatickými podmienkami.

Najväčšia potreba minerálov v prípade šupky albedo nastáva pri citrónovníku citronátovom počas fázy nasadzovania plodov, t. j. od konca kvitnutia po dozretie plodov: v tomto fenologickom štádiu najskôr napučí semenník, potom sa zväčší veľkosť plodu a pod oplodím sa vytvorí zložitá sieť parenchýmových buniek a veľké priestory – neskôr vyplnené produkciou pektínu. Práve primeraný prívod cukrov z listov a živín z pôdy zabezpečuje tvorbu pektínu, a tým aj kvalitu a konzistenciu šupky albedo.

Na metabolizme pektínu sa podieľajú mnohé minerály, ako napríklad zinok (Zn), horčík (Mg), bór (B), vápnik (Ca), síra (S) a molybdén (Mo) (Verreynne, 2006). Predovšetkým draslík a horčík sa priamo podieľajú na procesoch fotosyntézy nevyhnutných na tvorbu cukrov v listoch a ich presunutie do plodov; počas nasadzovania plodov tieto prvky podporujú zväčšenie veľkosti, hrúbky a konzistencie kôry. Ďalším kľúčovým prvkom pre štruktúru a konzistenciu šupky albedo v prípade citrusových plodov, najmä cedrátov, je vápnik, ktorý je v malých množstvách (< 30 mg) potrebný na prepojenie pektínových reťazcov, čím sa albedo spevní.

Pôdne podmienky, v ktorých sa vysádzajú citrónovníky citronátové „Cedro di Santa Maria del Cedro“, spĺňajú nutričné podmienky tejto odrody, čo dokazuje práca Loizza a kol. (2011) a Calabretta a kol. (2010). Podľa týchto autorov sa pôda na pestovanie kultivarov citrónovníka citronátového „Cedro di Santa Maria del Cedro“ v období vegetačného pokoja stromov vyznačuje prevahou makroživín, ako je dusík, draslík, fosforečnany a horčík, a malým množstvom uhličitanov vápenatých. Tieto vlastnosti nemožno nájsť v iných susedných pôdach. Rovnakí autori uviedli aj silnú a významnú koreláciu medzi nutričnými podmienkami stromov citrónovníkov citronátových a rozmermi plodov, ktoré na nich rastú, najmä pokiaľ ide o veľkosť, rast a pevnosť šupky albedo.

Historicky prvé svedectvá o používaní názvu „Cedro di Santa Maria del Cedro“ pochádzajú z dávnych čias, zachovali sa v historických a bibliografických dokumentoch a v obchodnej korešpondencii. Používanie názvu „Cedro di Santa Maria del Cedro“ možno pozorovať v obchodných dokumentoch a v bežnej reči. Uvádza sa v jedálnych lístkoch reštaurácií na Riviera dei Cedri a všade inde sa „Cedro di Santa Maria del Cedro“ oceňuje ako prísada do rôznych jedál. Názov „Cedro di Santa Maria del Cedro“ sa spája s jeho charakteristickými vlastnosťami tak pre širokú verejnosť, ako aj pre kuchárov a foodblogerov. Možno nájsť aj niekoľko odkazov v publikáciách vrátane vedeckých a amatérskych publikácií o hospodárstve a histórii Riviera dei Cedri.

Moderné online médiá, výskum, sociálne siete, inštitucionálne a amatérske webové sídla a portály o jedle, ako aj webové sídla s gurmánskym zameraním a blogy o jedle často používajú vo svojom obsahu názov „Cedro di Santa Maria del Cedro“.

Odkaz na uverejnenie špecifikácie

Konsolidované znenie špecifikácie výrobku je dostupné na tomto webovom sídle:

https://www.politicheagricole.it/flex/cm/pages/ServeBLOB.php/L/IT/IDPagina/3335

alebo priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Qualità“, „Prodotti DOP IGP e STG“ (na ľavej strane obrazovky) a „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.